
	Р Е П У Б Л И К А   Б Ъ Л Г А Р И Я

София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



Р Е Ш Е Н И Е
№ РП–135–19–019
Днес, на 24.04.2019 г., Комисията за противодействие на корупцията и за отнемане на незаконно придобитото имущество /КПКОНПИ/ в състав:
Антон Славчев - Заместник- председател
Антоанета Цонкова - Член
Пламен Йоцов - Член 
Силвия Къдрева - Член 
У С Т А Н О В И:
Производството е по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано по сигнал, получен на електронната поща на Комисията, рег. № ЦУ01-С-135/ 26.02.2019г.
Сигналът е насочен против „всички членове на ВСС досега“ и по-конкретно: Евелина Попова, Никола Филчев, Сотир Цацаров, Ясен Тодоров, Димитър Узунов, Боян Магдалинчев.
В сигнала се съдържат твърдения за това, че „след влязло в сила АД 10255/ 2016 г. на ВАС е посочено, че членовете на ВСС никога не са били длъжни и не са удостоверявали с позитивен факт, че са установено психично нормални.“ Поставен е въпрос дали има конфликт на интереси при „недоказано психично здрави кадровици от ВСС, да преценяват представени им документи, удостоверяващи психичната годност на назначавани, а впоследствие контролирани от тях магистрати и административни ръководители.“ 
Към сигнала са приложени: Писмо, изх. № 04-00-021 от 12.12.2018 г. на ВСС, жалба до АССГ (чрез ВСС) от 15.12.2018 г. (без входящ номер), епикриза от 06.12.2017 г. (заверена за вярност на 28.11.2018г.) на Център за психично здраве „***“.
При проверката относно допустимостта на сигнала се установи, че същият не отговаря на изискванията на чл.47, ал.1, т.2, т.3 и т.6 от ЗПКОНПИ – не са конкретизирани имената на лицата, заемащи висша публична длъжност по чл.6, ал.1 от ЗПКОНПИ, срещу които е подаден сигнала, заеманата от тях висша публична длъжност, конкретни данни за твърдяното нарушение на ЗПКОНПИ, в т.ч. място и период на извършване на нарушението, описание на деянието и други обстоятелства, при които у било извършено. Сигналът не е подписан.
В тази връзка, при спазване на процедурата по чл.30, ал.2 от АПК, на сигналоподателя е изпратено писмо за отстраняване на констатираните нередовности, но същите не са отстранени в указания срок.
В получения отговор - уточнение, вх. № ЦУ01-8086/ 19.03.2019 г. – на електронен адрес и вх. № ЦУ01- 8826/27.03.2019 г.- по пощата, са посочени имена на лица, без да е уточнена заеманата от тях длъжност и не са посочени конкретни данни за твърдяното нарушение на ЗПКОНПИ. 
От събраните в хода на административното производство доказателства Комисията установи следното от фактическа страна:
Сигналът е подаден от физическо лице с посочени три имена, адрес и е подписан.
При проверка на електронната страница на ВСС се установи, че:
Евелина Попова е била член на ВСС в периода 1998 – 2003г.
Никола Филчев е бил член на ВСС по право, като Главен прокурор, от 16.02.1999 г. до 22.02.2006 г.
Ясен Тодоров е бил член на ВСС, мандат 2012-2017 г. 
Димитър Узунов е бил член на ВСС, мандат 2012-2017 г. 
Сотир Цацаров е член на ВСС по право, като Главен прокурор, от м. декември 2012 г.
Боян Магдалинчев е Председател на ВСС от 03.10.2017 г.
При така установената фактическа обстановка, Комисията стигна до следните правни изводи:
Предпоставките за започване на производството за установяване на конфликт на интереси са уредени в чл.47, ал.1 и чл.48, ал.1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл.9 от АПК. При липсата на предвидените в закона условия производството следва да се прекрати. 
Евелина Попова е била член на ВСС, мандат 1998-2003 година, в който период не са действали Закона за предотвратяване и установяване на конфликт на интереси (в сила от 01.01.2009г.), както и ЗПКОНПИ, влязъл в сила на 23.01.2018г., което е основание за прекратяване на производството по отношение на нея. Същото важи и за Никола Филчев, който е бил член на ВСС по право, в периода 16.02.1999 г. до 22.02.2006 г., в качеството му на Главен прокурор.
Ясен Тодоров и Димитър Узунов като членове на ВСС, мандат 2012-2017г., са били лица, заемащи публична длъжност по чл.3, ал.1, т.10 от ЗПУКИ, респ. висша публична длъжност по смисъла на чл.6, ал.1, т.7 от ЗПКОНПИ, като за евентуални нарушения, извършени от тях в срока по чл.73 от ЗПКОНПИ, компетентна да се произнесе относно наличието или липсата на конфликт на интереси е КПКОНПИ.
Сотир Цацаров, като член на ВСС по право, в качеството му на Главен прокурор и Боян Магдалинчев, като Председател на ВСС, са лица, заемащи висша публична длъжност по смисъла на чл.6, ал.1, т.7 от ЗПКОНПИ и компетентна да се произнесе относно наличието или липсата на конфликт на интереси по отношение на тях в това им качество е КПКОНПИ.
В сигнала не се съдържат конкретни данни за твърдяно нарушение на Глава Осма от ЗПКОНПИ от посочените лица, в т.ч. място и период на извършване на нарушението, описание на деянието и други обстоятелства, при които е било извършено.
Комисията за противодействие на корупцията и за отнемане на незаконно придобитото имущество не е компетентна да се произнесе относно „психичната годност“ на лицата, заемащи висша публична длъжност.
Наличието на данни в сигнала за нарушение на Глава Осма от ЗПКОНПИ от лицата, заемащи висша публична длъжност, е една от предпоставките за редовност на сигнала по чл.48, ал.1 от ЗПКОНПИ. 
При спазване на изискванията по чл.30, ал.2 от АПК Комисията е предоставила възможност на подателя на сигнала да отстрани нередовностите в сигнала, но в указания срок същите не са отстранени, което съгласно чл.56, ал.2 от АПК е основание за прекратяване на производството.
Предвид гореизложеното, на основание чл.27, ал.2, във връзка с чл.56, ал.2 от АПК и чл.48, ал.1, т.3 във връзка с чл.73 от Закона за противодействие на корупцията и за отнемане на незаконно придобитото имущество,
Комисията за противодействие на корупцията и за отнемане на незаконно придобитото имущество,
Р Е Ш И: 
ПРЕКРАТЯВА производството по сигнал с рег. № ЦУ01-С-135/26.02.2019 г. против Евелина Попова, ЕГН***.
ПРЕКРАТЯВА производството по сигнал с рег. № ЦУ01-С-135/26.02.2019 г. против Никола Филчев, ЕГН***.
ПРЕКРАТЯВА производството по сигнал с рег. № ЦУ01-С-135/26.02.2019 г. против Ясен Тодоров, ЕГН*** – лице, заемало публична длъжност по чл.3, ал.1, т.10 от ЗПУКИ, респ. висша публична длъжност по чл.6, ал.1, т.7 от ЗПКОНПИ.
ПРЕКРАТЯВА производството по сигнал с рег. № ЦУ01-С-135/26.02.2019 г. против Димитър Узунов, ЕГН***– лице, заемало публична длъжност по чл.3, ал.1, т.10 от ЗПУКИ, респ. висша публична длъжност по чл.6, ал.1, т.7 от ЗПКОНПИ.
ПРЕКРАТЯВА производството по сигнал с рег. № ЦУ01-С-135/26.02.2019 г. против Сотир Цацаров, ЕГН***– лице, заемащо висша публична длъжност по чл.6, ал.1, т.7 от ЗПКОНПИ.
ПРЕКРАТЯВА производството по сигнал с рег. № ЦУ01-С-135/26.02.2019 г. против Боян Магдалинчев, ЕГН***– лице, заемащо висша публична длъжност по чл.6, ал.1, т.7 от ЗПКОНПИ.
Препис от решението да се изпрати, ведно с цялата административна преписка на Софийска градска прокуратура, с оглед преценка за реализиране на правомощията по чл.76, ал.2 от ЗПКОНПИ.
С РЕШЕНИЕТО ДА БЪДЕ ЗАПОЗНАТА Дирекция „Противодействие на корупцията“.
КОМИСИЯ:
Заместник - председател:………………/Антон Славчев/
Член:………………………………………/Антоанета Цонкова/
Член:…………………...……………....…./Пламен Йоцов/
Член:……………………………………../Силвия Къдрева/

